ΑΘΗΝΑ 9/1/2018

ΑΡ. ΠΡΩΤ.: 4073

**ΔΕΛΤΙΟ ΤΥΠΟΥ**

**ΝΟΣΟΚΟΜΕΙΟ ΦΛΩΡΙΝΑΣ**

**ΕΚΛΕΙΣΕ η Παιδιατρική κλινική 15 Δεκεμβρίου 2017 και ως εκ τούτου σταμάτησαν οι γέννες στο Νοσοκομείο αν και υπάρχουν γυναικολόγοι**

 **Οι έγκυες γυναίκες αναγκάζονται να πηγαίνουν στην Κοζάνη και την Πτολεμαΐδα για να γεννήσουν.**

 **Πολλές έγκυες γυναίκες της περιοχής αναγκάζονται να πηγαίνουν στο Νοσοκομείο Μπίτολα Σκοπίων για να γεννήσουν.**

Η Πρωθυπουργός της Μ. Βρετανίας ζήτησε συγγνώμη από τον Βρετανικό λαό για την κατάσταση των Νοσοκομείων και γενικότερα της Δημόσιας Υγείας στη Μ. Βρετανία.

 Οι Δημόσιες Δαπάνες εκεί είναι 8,5% του ΑΕΠ. Και τι ΑΕΠ!!!

 Ο κος Πολάκης πανηγυρίζει για την κατάσταση της Δημόσιας Υγείας στη χώρα μας με Δημόσιες Δαπάνες Υγείας 5% του ΑΕΠ. Και τι ΑΕΠ στη χώρα μας.

 Στην ίδια γραμμή και ο κος Τσίπρας ο οποίος ωραιοποιεί την τραγική κατάσταση που βρίσκονται τα Νοσοκομεία με ψεύτικες εξαγγελίες για χιλιάδες προσλήψεις και αύξηση της χρηματοδότησης.

Θυμίζουμε ότι ο κος Πολάκης είχε αποπέμψει τον Διοικητή του Νοσοκομείου Φλώρινας, επειδή συμφωνούσε με το Σωματείο Εργαζομένων και την ΠΟΕΔΗΝ, ότι υπάρχουν ελλείψεις γιατρών βασικών ειδικοτήτων στο Νοσοκομείο.

**Ο νέος Διοικητής είναι κοινός για τρία Νοσοκομεία**. Της Κοζάνης, της Πτολεμαΐδας και της Φλώρινας. Παρά τις προσπάθειες που καταβάλει, πώς να τα καταφέρει; Μια ή δυο μέρες την εβδομάδα βρίσκεται στη Φλώρινα.

Τελικά ποιος είχε δίκιο ο κος Πολάκης που απέπεμψε τον πρώην Διοικητή ή η ΠΟΕΔΗΝ και το Σωματείο Εργαζομένων που ανέδειξαν υπαρκτά προβλήματα ελλείψεων γιατρών;

**Από 15 Δεκεμβρίου 2017 έκλεισε η Παιδιατρική Κλινική του Νοσοκομείου, επειδή δεν έμεινε ούτε ένας γιατρός Παιδίατρος.** Συνταξιοδοτήθηκε ο Διευθυντής και η μοναδική Παιδίατρος που απέμεινε στην Παιδιατρική κλινική έχει άδεια τοκετού. Η Διοίκηση του Νοσοκομείου ζήτησε όπως ορίζει ο Νόμος από το Υπουργείο Υγείας, να προκηρυχθεί η θέση έξι μήνες νωρίτερα από την συνταξιοδότηση του Διευθυντή. Επίσης ζήτησε την προκήρυξη μιας θέσης επιμελητή Παιδιάτρου από παλαιότερο διαγωνισμό που κηρύχθηκε άγονος. ΜΑΤΑΙΑ τα ζήτησε!!!

**Μέχρι τώρα τίποτα. Θα έπρεπε να έχει ολοκληρωθεί η προκήρυξη του Διευθυντή πριν την συνταξιοδότηση του υπάρχοντος. Επειδή έκλεισε η Παιδιατρική Κλινική, σταμάτησαν και οι γέννες στο Νοσοκομείο παρότι υπάρχουν γυναικολογικοί Ιατροί.**

**Οι έγκυες γυναίκες από την ακριτική πόλη αναγκάζονται να πηγαίνουν να γεννήσουν στην Πτολεμαΐδα και την Κοζάνη.**

Παραμονή Πρωτοχρονιάς έγινε σύσκεψη στην πόλη υπό τον Διοικητή της 3ης ΥΠΕ παρουσία Υπηρεσιακών και Πολιτικών παραγόντων της περιοχής. Ξέρετε τι λύση δόθηκε; **Το Νοσοκομείο θα καλύπτουν κάποιες ημέρες του μήνα τις εφημερίες Παιδίατροι με μετακίνηση από Κέντρα Υγείας ή Νοσοκομεία και βέβαια όχι το πρωί. Μετά το μεσημέρι.** **Μόνο για τα έκτακτα περιστατικά και όταν κρίνεται αναγκαίο θα διακομίζονται. Η Παιδιατρική συνεχίζει να παραμένει κλειστή.**

**Οι γέννες αναστέλλονται επ’ αόριστο.** Από τη σύσκεψη όμως που έγινε ευτυχισμένος βγήκε μόνο ο τοπικός Βουλευτής του Σύριζα κος Σέλτσας.

Έχουμε δεκάδες καταγγελίες από κατοίκους της περιοχής ότι **αρκετές έγκυες γυναίκες αναγκάζονται να πηγαίνουν για να γεννήσουν στα Σκόπια στο κοντινό Νοσοκομείο της πόλης Μπίτολα σκεπτόμενοι τα λιγοστά έξοδα.**

Να που κατάντησε η Δημόσια Υγεία!!!

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ